Daar’s ‘n wind wat waai – Kouevuur
Februarie 6, 2013 Februarie 6, 2013 Son
Hy waai my hier en hy waai my daar, hy waai my kop sommer deurmekaar.
Wie skryf nou oor die wind wat waai? Maar hy waai darem nou wragtig al te lank! Dis nie ‘n onderwerp om oor te dig of liries oor te raak nie. Dis ‘n lastige ding wat verduur moet word. Veral as mens in die Kaap woon. Hier kry jy Suidoos saam met jou babamelk in.
Van kleinsaf sien jy hoe Van Hunks en die duiwel hulle pype stook en Tafelberg toe rook. Dan weet jy. Hou jou roksak toe. Hou jou roksak, broeksak, sysak, hou die hele lot toe. Want die wind lig alles wat kan lig, rokke oor koppe, hoede van koppe af, mense van fietse en motorfietse af.
Alles wat beweeg lyk naderhand soos vraagtekens, krom gewaai. Tot die voëls vlieg een vlerk vorentoe en twee vlerke dwars. Dis nou AS hulle dom genoeg is om te probeer vlieg.
Die weer mense sê hierdie jaar waai die wind erger as ander jare. No kidding! Seker ook oor die gat in die osoonlaag. Daai gat maak ‘n trek. Mens weet mos wind trek erger deur ‘n plek as daar deure of vensters aan teenoorgestelde kante oop is. So, dan is daar seker ‘n gat bo EN onder in die osoonlaag.
En die brande! Dis asof daar iewers ‘n vonkie sit en wag vir daai wind om net lekker op dreef te kom. Dan is die partytjie aan. Die vuurgod en windgodin wals en tango en trap ‘n riel dat die rook so draai. As dit nie so verwoestend was nie, sou die vuurdans iets aanskouliks kon wees. Maar die skoonheid gaan verlore in die wreedheid van wind-en-vuur-vernietiging.
Daar is niks waarteen die mens so nietig staan soos teen die Natuur nie. As die dakplate kraak, die houtdeure sug, die vensterrame kreun in die wind, of as die veld knars in die vuur, of die riviere oorvloei in die reëntyd, is ons NIKS. Dan vat die aarde maklik terug wat ons dink ons mak gemaak het.
Die wind waai waar hy wil. Die Natuur is sy eie Baas.
Previous Post Feëtjievlerke vlieg veilig
Next Post Geweld het geen spesifieke gesig nie
18 thoughts on “Daar’s ‘n wind wat waai”
Hennie van Heerden sê:
Oktober 20, 2013 om 12:22 nm
Met jou ruk en rol
dryf jy die see
tot net gryse skimmels
terwyl jy ruk en rol
ruk jou snaar
met grypend spoed
klim jy onder rokkies in
dag jy kom net heel-
die Kaap se siekte-
regmaak vir die winterreën
om tafelberg se kop te was
wonder wanneer sal jy ruk en rol
September tot Maart en verwoesting saai
Jy sê dis maar net ‘n Kaapse draai
om elders te bedruip godsgesaai
Wow! Stunning woorde!
Februarie 13, 2013 om 10:30 vm
Nee jinne, dit sal ek nie kan verduur nie Son! Sterkte maar vir julle.
Maar dit is waar daai van Moeder Natuur….as sy begin gooi moet jy maar hardloop en hoop vir die beste. Met al ons wonderlike tegnologie is ons steeds weerloos.
Februarie 10, 2013 om 8:35 vm
Dis mos die Duitsers wat meen dat daar nie iets soos ‘slegte weer’ is nie – ek kan my indink hoe baie die wind daar by julle moet waai, want hier bo in Gauteng reën dit letterlik elke tweede middag – en hoe meer julle winde waai, hoe meer rëen kry ons mos 🙂
Februarie 8, 2013 om 8:11 vm
Ek is versot op die wind. Die konsep te veel wind is ver bo my denke !
Februarie 8, 2013 om 11:47 vm
Jy bly seker nie waar die Suid-Oos waai nie 😉
Februarie 8, 2013 om 8:05 vm
Ek “doen” nie wind nie. 😆 Boonop het die wind die afgelope week ons pergola omgewaai. Dit was darem ‘n ongewone eenkeer in twintig of dertig jaar se stormwind wat groot ou reusebome ontwortel het. Maar die wind is nie tans in my goeie boekies nie…
Februarie 8, 2013 om 11:46 vm
Ek moan altyd oor die winter, so as dit somer is, is ek SO bly, maar hier bring somer die wind ook, nou is ek in twee geskeur, want ek “doen” ook nie wind nie, maar ek wil ook nie die somer verjaag nie 😦
Februarie 7, 2013 om 4:50 nm
Julle Kaap is mooi, maar ek verpes sy wind. Bly maar liewer in die Laeveld waar die hitte soos ‘n kombers om jou lyf vou. Knus en veilig kan jou broei.
Februarie 7, 2013 om 6:20 nm
Ek sal nogal in die Laeveld ken bly 🙂
Februarie 7, 2013 om 1:41 nm
O gits nee, ek sal dit nooit kan uithou met so aanhoudende wind nie, al is die Kaap hoe mooi …
Februarie 7, 2013 om 2:27 nm
Ek is ook darem nou al mooi gatvol, maar as ek die wind weg wens, wens ek die winter nader en dit wil ek ook nie hê nie!
Februarie 7, 2013 om 9:32 vm
Ek het verlede week eerstehands jou wind ervaar en ek stem saam dis ontsettend erg. Ek en ‘n vriendin was in die kaap vir ‘n vier-nag vaart op die Sinfonia van Kaapstad na Durban. Ons het die eerste nag in Kaapstad se hawe geslaap want die wind het té erg gewaai vir die boot (of is dit ‘n skip?) om die hawe te verlaat. Die res van die vaart het die wind jou ook amper van die boot afgewaai as jy dit op die dek gewaag het.
Februarie 7, 2013 om 2:26 nm
Ons hier in die Kaap het al geleer ons doen dinge wat ons windloos wil hou eers in Maart / April 😉
Februarie 6, 2013 om 9:05 nm
My kamermaat kan liries raak oor parades in die Kaap waar hoed deel van die vroulike regime was vir sulke formaliteite. As gebrore Transvaler het sy gou geleer hoe om alles onder beheer (en kuis) te hou.
Maar die see met ‘n wind daaroor (net soos die geval met ‘n ryp koringland in die Swartland) het ‘n bekoring sonder gelyke.
Februarie 7, 2013 om 2:25 nm
Die bekoring raak maar min as mens sandkorrels tussen jou tande kry of soutwater in jou oë 😆
Februarie 6, 2013 om 8:19 nm
Jy weet seker die Suidooster is ‘n mannetjies wind. Waai al wat rok is op en het geen maniere nie 😀 Maar ai, ek ken na 8 jaar hier nie ‘n Suidooster so erg soos vanjaar nie. Kan nie eers so iets uit my studente jare op Skelmbosch in die laat 1950s onthou as so erg soos vanjaar nie.
Februarie 7, 2013 om 12:07 nm
Met ander woorde – dis die Windgod en die Vuurgodin 😉 Ek is ook nou al mooi gatvol vir die wind – en dit lyk my vandag is sy wind uit – hier’s net ‘n breeze